《雨后登越王台眺望》
明代·王渐逵

魄月耿耿三星残，鳞云片片飞檐端。东方既白曙色起，越台晓气生烟寒。

回峰曲巘纷冲郁，万户千门如翠沃。祥飙下拂琅玕宫，赤霞傍射芙蓉谷。

层林深处乱鸣泉，东山尚带青苍烟。喜晴禽鸟竞鶱鶱，爱日花枝争丽妍。

闲来正值好天气，短葛青筇探幽秘。良朋尽是羊裘踪，奚童亦领烟霞意。

危盘滑磴缅跻攀，上方缥缈烟萝间。几阵松涛送天籁，一声幽磬空人寰。

吾闻仙都注符箓，富贵山林不相足。缃葩翠萼易飘零，结驷余皇带倾覆。

君不见刘王昔日繁歌钟，欲将孱质希乔松。只今寂寞呼銮道，惟有落叶号秋风。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。